**Kincstári Start-értékpapírszámla nyitás, Start-számla áthelyezés**

Személyes megjelenés szükséges a Kincstár bármely állampapír-forgalmazó ügyfélszolgálatán és

* *2005. december 31. napja után* született gyermekek esetében a szülő, vagy hozzátartozó személy-azonosságának (személyazonosság igazolására alkalmas hatósági igazolvány, útlevél vagy kártyaformátumú gépjárművezetői engedély) és lakcímének igazolására szolgáló okmányok, továbbá a gyermek lakcímkártyájának bemutatása, a gyermek neve és személyazonosító adatainak közlése, adóazonosító jelének ismerete;
* *2006. január 1. napja előtt* született gyermekek esetén a szülő vagy hozzátartozó és – a szülő egyetértő nyilatkozatával – a 16. életévét betöltött gyermek személyazonosságának és lakcímének igazolására szolgáló okmányok bemutatása, a gyermek neve és személyazonosító adatainak közlése, a gyermek lakcímkártyájának és eredeti adóigazolványának vagy azt igazoló hivatalos dokumentum bemutatása.

*(A Polgári Törvénykönyv szerint hozzátartozónak, illetve közeli* hozzátartozónak minősül többek között a *gyermek, szülő, nagyszülő, az örökbefogadó-, a mostoha- és a nevelőszülő, a testvér*.) Ezen gyermekek számlájára a számlanyitást követő 30 napon belül legalább 25.000 forint befizetést kell teljesíteni. A 16. életévét betöltött gyermek számlanyitásához a szülő egyetértő nyilatkozata szükséges.

* Hozzátartozói számlanyitás esetén szükséges közölni a családi pótlékra jogosult szülő személyazonosító adatait és nyilatkozni a szerződésben a gyermekkel fennálló hozzátartozói kapcsolatról és arról, hogy a szülő jogosult a gyermek után családi pótlékra.

A **Start-számla** Kincstárhoz való **áthelyezés**éhez szükséges intézkedésekről, az áthelyezés esetleges következményeiről kérjen tájékoztatást a Start-számla jelenlegi számlavezetőjétől.

A fiatalok életkezdési támogatásával összefüggő egyéb kérdésekben írásban kérhet felvilágosítást az alábbi címen:

E-mail: [**baba@allamkincstar.gov.hu**](mailto:baba@allamkincstar.gov.hu)

****

Budapest, 2019. február



**Kincstári Start-értékpapírszámla**

**Tisztelt jelenlegi, illetve leendő Ügyfelünk!**

Az alábbiakban tájékoztatjuk Önt, a Kincstári Start-értékpapírszámlán történő megtakarítás előnyeiről és a számlanyitáshoz, valamint a számlavezetéshez kapcsolódó információkról.

Csongrád Megyei Igazgatóság Állampénztári Iroda **elérhetősége**:

*6720 Szeged, Vár utca 5.*

**Számlavezetési és Értékkezelési Osztály információs vonalai**:

*Telefon: (+36-62) 488-411*

*Fax: (+36-62) 425-383*

**Levelezési cím**: 6701 Szeged, Pf. 491.

**Nyitvatartási idő:**

**Hétfő 8:00-16:00**

**Kedd 8:00-16:00**

**Szerda 8:00-18:00**

**Csütörtök 8:00-16:00**

**Péntek 8:00-14:00**

A [www.allamkincstar.gov.hu](http://www.allamkincstar.gov.hu) honlapon, illetve a WebKincstáron keresztül igénybe vehető **kényelmi szolgáltatásaink:**

* **Ügyfél-regisztráció** – számlanyitás elősegítése
* **On-line időpontfoglalás szolgáltatás**
* **Hírlevélre való feliratkozás**

**Honlapok és további elérhetőségeink:** [www.allamkincstar.gov.hu](http://www.allamkincstar.gov.hu)

[www.allampapir.hu](http://www.allampapir.hu)

<https://webkincstar.allamkincstar.gov.hu/>

[api.cso@allamkincstar.gov.hu](mailto:info.kmrig@allamkincstar.gov.hu)

Csongrád Megyei Igazgatóság

Állampénztári Iroda

Számlavezetési és Értékkezelési Osztály

**Életkezdési támogatás és Start-számla**

**A fiatalok életkezdési támogatásáról szóló 2005. évi CLXXIV. törvény** lehetővé teszi Start-számla nyitását bármely magyar állampolgárságú, Magyarországon lakóhellyel rendelkező gyermek számára, **18. életévének betöltéséig**. A Start-számlán elhelyezett követelés **illeték- és** **adómentes**.

A törvény értelmében az állam minden, az előbbi feltételeknek megfelelő **2005. december 31. napja után született gyermek** számára egyszeri életkezdési támogatást – jelenleg 42.500,- forint – biztosít, amely a gyermek születését követően automatikusan a Magyar Államkincstárnál (a továbbiakban: Kincstár) vezetett Kincstári letéti Start-számlán kerül elhelyezésre.

A rendszeres gyermekvédelmi kedvezményre jogosult gyermekek esetében a gyermek születését követő 7. évben a jelenleg hatályos törvényi szabályozás alapján 44.600,- forint, illetve a 14. évben ismét 44.600,- forint támogatás jár.

A Kincstári letéti Start-számlán lévő összeg további befizetésekkel nem növelhető, erre a Kincstári Start-értékpapírszámla megnyitása után van lehetőség.

A **2006. január 1. napja előtt született gyermek**ek nem jogosultak az egyszeri életkezdési támogatás összegére, de számukra is nyitható Kincstári Start-értékpapírszámla, melyre befizetések teljesíthetők.

**Kincstári Start-értékpapírszámla** nyitása és vezetése **díjmentes**. A korábban hitelintézeteknél vagy befektetési szolgáltatóknál megnyitott Start-számlák változatlan formában és kondíciók mellett fennmaradhatnak vagy szabadon áthelyezhetők a Kincstárhoz. Áthelyezés előtt mindenképpen érdeklődjön annak feltételeiről a jelenlegi számlavezetőnél.

A természetes személyek általi befizetés összege után az **állam évente** további **támogatást nyújt**, mely a naptári évben befizetett összeg 10%-a, **legfeljebb 6.000,- forint**.

A rendszeres gyermekvédelmi kedvezményben részesülő, valamint a nevelésbe vett gyermekek további állami támogatásra jogosultak, mely a naptári évben befizetett összeg 20%-a, legfeljebb 12.000,- forint.

A települési önkormányzat – saját hatáskörében meghatározott feltételekkel – szintén befizethet a gyermek Kincstári Start-értékpapírszámlájára, de ezen összegeket illetően az állami támogatás nem érvényesül.

**Egy gyermek egyidejűleg csak egy Start-számlával rendelkezhet!**

**Kincstári Start-értékpapírszámla és Babakötvény**

Speciálisan a Kincstári Start-értékpapírszámlára vásárolható **Babakötvény** egy olyan egyszerű és átlátható befektetési forma, amely a befektetési piacon kiemelkedő hozamot biztosít.

A konstrukció lényegesen megkönnyíti a szülők és a hozzátartozók számára gyermekeik megtakarításainak kezelését.

**A Babakötvény legfőbb jellemzői**

* 1 forintos alapcímletű;
* 19 éves futamidejű;
* Változó kamatozású, az éves kamatozás mértéke az előző év átlagos fogyasztói árindexe, növelve **3% kamatprémium**mal;
* Kamatjóváírás az első sorozat – 2032/S – esetében minden év december 2. napján, a következő sorozatok esetében a kamatjóváírás minden év február 1. napján esedékes;
* A gyermek születési évéhez igazodó állampapír-sorozat, amely folyamatosan, a futamidő végéig megvásárolható;
* **Automatikus** befektetés lehetősége. Az esedékes kamat és a befizetések összege automatikusan, a gyermek születési évéhez igazodó sorozatú Babakötvénybe kerül befektetésre, tőkésítésre.

A Babakötvény első sorozata kizárólag a 2014. január 31. napjáig született, a Kincstárnál Kincstári Start-értékpapírszámlával rendelkező gyermek javára vásárolható. A 2014. január 31. napja után született gyermekek részére a születési évükhöz igazodó, évente kibocsátásra kerülő 19 éves futamidejű Babakötvény vásárolható.

**A számlanyitás éve nem befolyásolja a gyermek részére megvásárolható Babakötvény kondícióit, hiszen az minden esetben a gyermek születési évéhez igazodik, függetlenül a számlanyitás időpontjától.**

A Babakötvény a számlatulajdonos 18. életéve betöltésének napján, de legkorábban a számlanyitástól számított 3. év elteltével váltható vissza. Visszavásárlás esetén a fiatal felnőtt részére a Kincstár a névértékkel és a felhalmozott kamatokkal növelt összeget fizeti ki, a jogszabályban meghatározott feltételek szerint.

A 2013. december 1. napját megelőzően, a Kincstárnál vezetett Kincstári Start-értékpapírszámlán nyilvántartott, állampapír formájában meglévő követeléseket a szülők az adott állampapír lejáratáig megtarthatják, a lejáratot követően, valamint a futamidő közbeni kamatok vonatkozásában a követelés automatikusan a 2032/S sorozatú Babakötvénybe kerül befektetésre.